

**Αθήνα, 18 Μαΐου 2020**

**Ερώτηση**

**Προς τους κ. κ. Υπουργούς:**

1. **Υγείας**
2. **Εθνικής Άμυνας**

**Θέμα: «Χρήση του μοναδικού ελικοπτέρου ΝΗ-90 επείγουσας αερομεταφοράς που βρίσκεται στη Σύρο για περιοδεία Κυβερνητικού Αξιωματούχου στα νησιά»**

Δημοσιεύματα αναφέρουν ότι το μοναδικό ελικόπτερο ΝΗ-90 που βρίσκεται στη Σύρο και που χρησιμοποιείται για την επείγουσα αερομεταφορά ασθενών χρησιμοποιείται από τον Κυβερνητικό Αξιωματούχο για περιοδείες του σε νησιά του Αιγαίου. Η περιοδεία του εν λόγω αξιωματούχου έλαβε χώρα σε μια περίοδο όπου ενδέχεται να προκύψουν έκτακτες ανάγκες αερομεταφοράς, μετά τη σταδιακή άρση των μέτρων για την πανδημία Covid-19. Σημειώνεται ότι το ελικόπτερο NH-90 έχει διατεθεί από την Πολεμική Αεροπορία στο ΕΚΑΒ προκειμένου να μεταφέρει κατ’ αποκλειστικότητα επείγοντα περιστατικά με ασθενείς από τις Κυκλάδες σε νοσοκομεία της ηπειρωτικής χώρας.

**Ερωτώνται οι κ.κ. Υπουργοί:**

1. **Είναι σε γνώση των υπουργείων Υγείας και Εθνικής Άμυνας η απόσυρση του εν λόγω ελικοπτέρου από την επείγουσα αερομεταφορά και η χρήση του από Κυβερνητικό Αξιωματούχο για περιοδεία εν μέσω πανδημίας;**
2. **Εάν ναι, πώς θα αντιμετωπιστούν τα έκτακτα περιστατικά που χρήζουν επείγουσας αεροδιακομιδής;**

**Ο ερωτών Βουλευτής**

**Συρμαλένιος Νίκος**

**Ξανθός Ανδρέας**

**Δρίτσας Θεόδωρος**